የቱርክ ፍርድቤት በሽብር የተጠረጠሩ 8 የሰብዓዊ መብት ተሟጋቾችን በዋስ እንዲፈቱ ወሰነ
የቱርክ ፍርድ ቤት በሀገሪቱ በሽብርተኝነት ተጠርጥረው በእስር ላይ የነበሩ 8 የሰብዓዊ መብት ተሟጋቾች በዋስ እንዲፈቱ ወሰነ ።   የአምንስቲ ኢንተርናሽናል ከፍተኛ ባለስልጣንን ጨምሮ በቱርክ በእስር ላይ የነበሩት 8ቱ የሰብአዊ መብት ተሟጋቾች በተከሰሱበት የሽብርተኝነት ወንጀል ጥፋተኛ ሆነው ከተገኙ እስከ 15 አመት የሚደርስ እስር እንደሚጠብቃቸውም ፍርድ ቤቱ ገልጻል፡፡በቱርክ ባሳለፈው ዓመት በሬሲብ ጣይብ ኤርዶሀን አስተዳደር ላይ በተፈፀመ የመፈንቅለ መንግስት ሙከራ ምክንያት ከ50 ሺህ የሚበልጡ ሰዎች ተይዘው ለእስር መዳረጋቸው የሚታወስ ሲሆን፥ የአገሪቱ ፍርድ ቤትም በመፈንቅለ መንግስት ሙከራ ታሳትፈዋል በሚል የተከሰሱትን የእነዚህን ሰዎች የፍርድ ሂደት በማየት ተጠምዶ ሰነባብቷል፡፡የስምንቱ የሰብአዊ መብት ተሟጋቾች የፍርድ ሂደትም ለቱርክ የፍትሕ ስርዓት በጣም ወሳኝ ከሆኑት ጉዳዮች  መካከል  አንዱና ዋነኛው ነው ሲል ዘገባው አመላክቷል፡፡    በቱርክ ፍርድ ቤት የተላለፈው ይህ ውሳኔ  በባለፉት አመታት  የቱርክ ባለስልጣናት  በሰብአዊ መብት ተሟጋቾችና በጋዜጠኞች ላይ ያሳርፉት የነበርውን ጥቃትና ተጽእኖ በማስቀረቱ በሰብዓዊ መብት ተሟጋቾች ዘንድ  አስገራሚ ውሳኔ ተደርጎ እንደሚወሰድ ዘ ቴሌግራፍ ዘግቧል፡፡ 